《上巳后一日登快哉亭》
宋代·詹慥

上巳信嘉辰，流觞传旧俗，
良游怅不遂，吏局方有属。
东风吹晓雨，万窍嗥林麓。
疑有泊舟人，狂歌河女曲。
逾朝始澄霁，物色如新沐。
城角趋危亭，登临慰幽独。
纷华埽不见，蝴蝶飞平绿。
伫倚穷夕曛，悠哉此心目。

作者简介：建宁浦城人，字应之。安贫守道，诱掖后进，从游者多所成立。为文操笔立就。高宗建炎三年举人，任信丰县尉。后见张浚，论灭金之计，浚辟为属。有文集。